ET Euroopa Liidu Teataja L 14/1

KOMISJONI MÄÄRUS (EL) 2016/60,

19. jaanuar 2016,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses kloropürifossi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Kloropürifossi jääkide piirnormid on sätestatud määruse (EÜ) nr 396/2005 II lisas ja III lisa B osas.

(2) Kooskõlas Euroopa Parlamendi ja nõukogu määruse (EÜ) nr 1107/2009 (2) artikliga 21 palus komisjon, et Euroopa Toiduohutusamet (edaspidi „amet”) teostaks kloropürifossi toksikoloogilise läbivaatamise. Ameti esitatud järeldused avaldati 22. aprillil 2014 (3).

(3) Kooskõlas määruse (EÜ) nr 396/2005 artikliga 43 palus komisjon, et amet esitaks uute toksikoloogiliste kontrollväärtuste põhjal põhjendatud arvamuse kloropürifossi puhul kehtivate jääkide piirnormide kohta. Amet esitas põhjendatud arvamuse 12. juunil 2015 (4).

(4) Amet järeldas, et mandariinide, õunte, pirnide, virsikute, lauaviinamarjade, pamplite, vaarikate, sõstarde, karusmarjade, kiivide, ananasside, kartulite, tomatite, paprikate, baklažaanide, melonite, arbuuside, peakapsa, pekingi lehtnaeri, hariliku artišoki, porrulaugu ja suhkrupeedi puhul kehtivad jääkide piirnormid võivad tarbijakaitse seisukohast probleeme tekitada. Seega soovitas amet nende kaupade puhul kehtivaid jääkide piirnorme alandada. Amet märkis, et toimeaine kasutamist pamplite, sõstarde, karusmarjade, kiivide, ananasside, kartulite, melonite, arbuuside, pekingi lehtnaeri ja porrulaugu puhul enam ei toetata ja et nende kaupade puhul kehtivate jääkide piirnormide osas tuleb riskijuhtijatel asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir.

(5) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid järelduse, et teatavate kaupade puhul muudab tehnika areng vajalikuks konkreetsete määramispiiride kehtestamise.

(6) Tuginedes ameti põhjendatud arvamusele ja võttes arvesse probleemiga seonduvaid asjaolusid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(7) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(8) Määrust (EÜ) nr 396/2005 tuleks seepärast vastavalt muuta.

(9) Jääkide muudetud piirnormide kohaldamisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 10. augustist 2016.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. jaanuar 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Parlamendi ja nõukogu määrus (EÜ) nr 1107/2009, 21. oktoober 2009, taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos („Järeldused toimeaine kloropürifossi pestitsiidina kasutamisega seonduva inimeste tervise riski hindamist käsitleva vastastikuse eksperdiarvamuse kohta”). EFSA Journal 2014;12(4):3640, 34 pp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos („Põhjendatud arvamus põhjaliku riskihindamise kohta, milles käsitleti toimeaine kloropürifossi teatavate jääkide piirnormide osas esinevaid probleeme”). EFSA Journal 2015;13(6):4142, 41 pp. doi:10.2903/j.efsa.2015.4142.